CELEX: 32022D0119
Language: mt
Date: 2022-01-26 00:00:00
Title: Deċiżjoni tal-Kummissjoni (UE) 2022/119 tas-26 ta’ Jannar 2022 li tħassar id-Deċiżjoni 2004/613/KE marbut mal-kreazzjoni ta’ grupp konsultattiv tal-katina alimentari u tas-saħħa tal-annimali u veġetali

28.1.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 19/71
               
            
         DEĊIŻJONI TAL-KUMMISSJONI (UE) 2022/119
         tas-26 ta’ Jannar 2022
         li tħassar id-Deċiżjoni 2004/613/KE marbut mal-kreazzjoni ta’ grupp konsultattiv tal-katina alimentari u tas-saħħa tal-annimali u veġetali
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:
         
                     (1)
                  
                  
                     Id-Deċiżjoni tal-Kummissjoni 2004/613/KE (1) stabbiliet il-grupp konsultattiv dwar il-katina alimentari u s-saħħa tal-annimali u veġetali Dan il-grupp ġie kkonsultat mill-Kummissjoni dwar il-programm ta’ ħidma tagħha dwar is-sigurtà tal-ikel u l-għalf, dwar it-tikkettar u l-preżentazzjoni tal-ikel u l-għalf, dwar in-nutrizzjoni tal-bniedem b’rabta mal-leġiżlazzjoni dwar l-ikel, dwar is-saħħa u t-trattament xieraq tal-annimali, dwar is-saħħa tal-pjanti, u dwar kull miżura li kellha tieħu jew tipproponi l-Kummissjoni fl-oqsma ta’ politika li ssemmew hawn fuq.
                  
               
                     (2)
                  
                  
                     Fl-20 ta’ Mejju 2020, il-Kummissjoni adottat l-Istrateġija “Mill-Għalqa sal-Platt” għal sistema tal-ikel ġusta, tajba għas-saħħa u li tiffavorixxi l-ambjent (2).
                  
               
                     (3)
                  
                  
                     Fl-implimentazzjoni tal-Istrateġija “Mill-Għalqa sal-Platt”, se jsiru konsultazzjonijiet mal-partijiet ikkonċernati li għandhom għarfien espert fl-oqsma tas-saħħa, tan-nutrizzjoni, tal-kummerċjalizzazzjoni, tal-ambjent, tal-klima, tal-agrikoltura sostenibbli, tal-agronomija, tas-sajd, tal-akkwakultura u tax-xjenzi soċjali, kif ukoll fl-oqsma tat-trasformazzjoni diġitali u tal-finanzi b’rabta mas-sistemi tal-ikel.
                  
               
                     (4)
                  
                  
                     B’hekk, il-kwistjonijiet marbutin mal-implimentazzjoni tal-Istrateġija “Mill-Għalqa sal-Platt” huma aktar wesgħin mill-għarfien espert tal-grupp kif previst attwalment fid-Deċiżjoni 2004/613/KE. Għalhekk, biex tiġi żgurata aktar parteċipazzjoni tal-esperti f’dawk l-oqsma ta’ politika, jeħtieġ li jitwaqqaf grupp ġdid informali ta’ esperti b’aktar membri u kompiti.
                  
               
                     (5)
                  
                  
                     Għaldaqstant, jeħtieġ li titħassar id-Deċiżjoni 2004/613/KE.
                  
               
                     (6)
                  
                  
                     Billi l-mandat tal-membri tal-grupp konsultattiv attwali jiskadi fil-14 ta’ Lulju 2022, jenħtieġ li din id-Deċiżjoni tkun tapplika mill-jum ta’ wara,
                  
               ADOTTAT DIN ID-DEĊIŻJONI:
         
            Artikolu 1
            Id-Deċiżjoni 2004/613/KE titħassar.
         
         
            Artikolu 2
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Għandha tapplika mill-15 ta’ Lulju 2022.
         
         
            Magħmul fi Brussell, is-26 ta’ Jannar 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  Id-Deċiżjoni tal-Kummissjoni 2004/613/KE tas-6 ta’ Awwissu 2004 marbut mal-kreazzjoni ta’ grupp konsultattiv tal-katina alimentari u tas-saħħa tal-annimali u veġetali (ĠU L 275, 25.8.2004, p. 17).
         
            (2)  Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Strateġija “Mill-Għalqa sal-Platt” għal sistema tal-ikel ġusta, tajba għas-saħħa u favur l-ambjent (COM(2020) 381 final).